

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

 Αθήνα, 11 Νοεμβρίου 2024

**Δήλωση της Υπουργού Πολιτισμού για την εκλογή του Γιάννη Σμαραγδή στην Ευρωπαϊκή Ακαδημία Επιστήμων και Τεχνών**

Πληροφορούμενη την εκλογή του Γιάννη Σμαραγδή στην Ευρωπαϊκή Ακαδημία Επιστημών και Τεχνών, η Υπουργός Πολιτισμού Λίνα Μενδώνη έκανε την ακόλουθη δήλωση:

Η εκλογή του Γιάννη Σμαραγδή ως μέλους της Ευρωπαϊκής Ακαδημίας Τεχνών και Επιστημών, αποτελεί κορυφαία τιμή για τον ίδιο, ως του πρώτου Έλληνα σκηνοθέτη που γίνεται δεκτός στους κόλπους του θεσμού, αλλά και για τον σύγχρονο ελληνικό πολιτισμό.

Συνιστά αναγνώριση της μακρόχρονης πορείας του, στη μεγάλη και τη μικρή οθόνη, για τις υψηλές καλλιτεχνικές προδιαγραφές των παραγωγών του, την εγγενή εξωστρέφεια της δουλειάς του, την πείσμονα σκηνοθετική ενασχόλησή του με μια ευρύτατη θεματολογία η οποία ανασυστήνει τον Ελληνικό Πολιτισμό. Η εκλογή του, στην Ευρωπαϊκή Ακαδημία Τεχνών και Επιστημών, είναι η επικύρωση της προσφοράς του στον ελληνικό και ευρωπαϊκό κινηματογράφο.

Ο Γιάννης Σμαραγδής, ξεχωριστός δημιουργός, με ευδιάκριτο στίγμα, αναμετρήθηκε με την Ιστορία, παλαιότερη και πρόσφατη, εστιάζοντας σε κορυφαίες προσωπικότητες του νεότερου Ελληνισμού. Τη φήμη και τον επαγγελματισμό του, πιστοποιεί η συνεργασία του με ορισμένους από τους εξέχοντες σύγχρονους Ευρωπαίους ηθοποιούς όπως και η απήχηση του έργου του, πέραν των συνόρων. Η εκλογή του, όπως δήλωσε ο ίδιος, αποτελεί, αναγνώριση της αξίας και του δυναμισμού της σύγχρονης ελληνικής δημιουργίας.

Είμαι βέβαιη ότι και υπό τη νέα του ιδιότητα θα υπηρετήσει με αφοσίωση, θέρμη και ενθουσιασμό τον Πολιτισμό μας.